ดิฉันเคยทำแท้งโดยวิธีสอดยา(ทำแท้งครั้งนี้เกิดจากการที่ไม่สมยอมและได้ทำแท้งถูกกฎหมาย) แล้วหลังจากทำมาได้ 1-2 เดือนได้มีเพศสัมพันธ์ กลัวจะพลาดอีกเลยซื้อยาคุมฉุกเฉินมากินจะเป็นอะไรหรือเปล่าค่ะ แล้วถ้าเกิดอยากมีลูกขึ้นมาจะมีผลกระทบอะไรบ้างค่ะ
สวัสดีค่ะ หลังจากการแท้งลูกแล้ว โอกาสที่จะตั้งครรภ์สามารถเกิดขึ้นได้ภายใน 2 สัปดาห์ ดังนั้นหากมีเพศสัมพันธ์ที่ 1-2 เดือนหลังจากการแท้ง โอกาสที่จะตั้งครรภ์อาจมีได้ ดังนั้นหากยังไม่พร้อมที่จะตั้งครรภ์ จึงควรทานยาคุมฉุกเฉินค่ะ ซึ่งผลข้างเคียงของการทานยาคุมฉุกเฉิน อาจทำให้มีคลื่นไส้ อาเจียน เวียนหัว ปวดหัว ปวดท้อง เจ็บเต้านม ซึ่งจะเป็นเพียง 1-2 วัน นอกจากนี้ อาจทำให้เกิดเลือดออกกะปริดกะปรอย และประจำเดือนในรอบถัดไปอาจมาไม่ตรงเวลาได้ แต่ไม่ได้ส่งผลต่อการมีภาวะมีบุตรยากในอนาคตแต่อย่างใด หรือเสี่ยงต่อการเป็นโรคต่างๆ เพียงแต่หากมีเพศสัมพันธ์บ่อยครั้ง ไม่ควรที่จะใช้ยาคุมฉุกเฉินอย่างต่อเนื่อง เพราะอาจทำให้รังไข่ทำงานผิดปกติ มีเลือดออกผิดปกติ และประจำเดือนมาผิดปกติได้หากจะมีเพศสัมพันธ์อีกเรื่อยๆ จึงควรเริ่มหาวิธีคุมกำเนิดที่มีประสิทธิภาพ เช่น ยาเม็ดคุมกำเนิด ยาฝังคุมกำเนิด ยาฉีดคุมกำเนิด เป็นต้น